Document ID: 31985R0631

31985R0631
L 072/24
JURNALUL OFÍCIAL AL UNIUNII EUROPENE
REGULAMENTUL (CEE) NR. 631/85 AL COMISIEI
din 12 martie 1985
de modificare, pentru a treia oară, a Regulamentului (CEE) nr. 32/82 de stabilire a condițiilor de acordare a restituirilor speciale la export pentru carnea de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a piețelor în sectorul cărnii de vită și mânzat (1), astfel cum a fost modificat ultima dată prin Actul de aderare a Greciei, în special articolul 18 alineatul (6),
întrucât Regulamentul (CEE) nr. 32/82 (2) al Comisiei, astfel cum a fost modificat ultima dată prin Regulamentul (CEE) nr. 2304/82 (3), a stabilit condițiile de acordare a restituirilor speciale la export în sectorul cărnii de vită și mânzat; întrucât, pentru a garanta că nu are loc nici o substituire, s-a stipulat că produsele în cauză nu pot fi supuse operațiunilor prevăzute la articolul 4 alineatul (5) punctele 2, 3 și 4 din Regulamentul (CEE) nr. 798/80 al Comisiei din 31 martie 1980 privind normele de aplicare referitoare la plata în avans a restituirilor la export și a sumelor compensatorii pozitive pentru produsele agricole (4), astfel cum a fost modificat ultima dată prin Regulamentul (CEE) nr. 1663/81 (5);
întrucât, cu toate acestea, este oportun, din motive de practică comercială, să se admită ambalarea produselor în cauză cu condiția ca identificarea fiecărui produs să rămână întotdeauna vizibilă din exteriorul ambalajului pentru a se exclude orice substituire;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
La articolul 2 alineatul (2) paragraful al doilea din Regulamentul (CEE) nr. 32/82 se adaugă următoarea teză:
„Cu toate acestea, autoritățile competente pot autoriza ambalarea produselor, cu condiția ca identificarea fiecărui produs, prevăzută la articolul 3 alineatul (2), să rămână întotdeauna vizibilă.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 martie 1985.

Labels: 3
17